**Henry Rollins** (õieti **Henry Lawrence Garfield**; sündinud 13. veebruaril 1961 Washingtonis) on ameerika filminäitleja ning endine laulja ja laululooja.

Tema isa Paul Jerome Garfield oli päritolult Läti juut (sündinud Garfinkel). Isal oli doktorikraad majanduses, ema Iris Garfield oli riigipalgaline meditsiini- ja haridustöötaja. Vanemad lahutasid, kui poiss oli 3-aastane. Ema kasvatas poja üles Washingtoni jõukas Glover Parki linnaosas.

Tema esimene bänd oli *hardcore punk*-bänd "State of Alert". Seal esines ta kodanikunime Henry Garfield all ja oli bändi solist. Hiljem tunnistas Rollins, et bänd oli üsna vilets: laulude keskmine pikkus oli 40 sekundit ja kontserdi pikkus 11–14 minutit. "State of Alert" tegutses aasta aega, 1980–81, ja läks laiali.

Seejärel kutsuti ta solistiks *hardcore punk*-bändi "Black Flag", mis oli asutatud juba 1976. Rollins tegutses lauljana kuni bändi laialiminekuni 1986, olles selle kõige pikaajalisem solist. Kui "Black Flag" 21. sajandil taas kokku tuli, siis Rollins selles enam ei osalenud.

Juba pisut enne "Black Flagi" laialiminekut korraldas Rollins oma soolotuuri. 1987 avaldas ta kaks sooloalbumit. Nendel mängis taustaks kitarri Chris Haskett ning juba samal aastal moodustas Rollins omanimelise bändi, kuhu lisaks Haskettile kutsus bassimängija Andrew Weissi ja trummari Sim Caini. Rollins Band tegutses kuni 2003. aastani ja tuli veel korraks kokku 2006. aastal. Saates "Tom Green Live!" ütles Rollins, et võib-olla ei tegele ta muusikaga enam kunagi.

Kui Rollins oli oma bändiga kuulsaks saanud, hakati teda kutsuma tööle televisiooni. Esimesed ülesastumised olid 1993 kanalis Alternative Nation ja 1994 kanalis MTV Sports. Kuni 2001. aastani oli ta põhiliselt muusik ega võtnud teletööd palju vastu, aga pärastpoole sai teda televisioonis rohkem näha.

Tema esimene oluline roll filmis oli 1994. aastal. Filmis "The Chase" mängis ta politseiohvitseri, kes ajab taga Charlie Sheeni kehastatavat peategelast. Sellest alates on Rollins üsna sageli filmides üles astunud. Vahest kõige tuntum neist on filmisari "Jackass", mis on valminud samanimelise telesarja põhjal, kus Rollins samuti üles astus.

Filmide mittetäielik loend
--------------------------

| Aasta | Pealkiri | Eestikeelne pealkiri |
| --- | --- | --- |
| 1990 | "Kiss Napoleon Goodbye" |  |
| 1994 | "The Chase" |  |
| 1994 | "The Crow" |  |
| 1995 | "Johnny Mnemonic" |  |
| 1995 | "Heat" | "Pinge" |
| 1997 | "Lost Highway" |  |
| 1998 | "Jack Frost" | "Lumemees Jack Frost" |
| 1999–2001 | "Batman Beyond" (seriaal) |  |
| 2000 | "Desperate But Not Serious" |  |
| 2001 | "Morgan's Ferry" |  |
| 2001 | "Scenes of the Crime" | "Kriminaalsed sidemed" |
| 2001 | "Time Lapse" |  |
| 2002 | "Psychic Murders" |  |
| 2002 | "The New Guy" | "Uus poiss" |
| 2002 | "Jackass: The Movie" | "Jackass: Trikke hulludele" (tema ise) |
| 2003 | "Bad Boys II" | "Pahad poisid 2" |
| 2003 | "A House on a Hill" |  |
| 2005 | "Feast" |  |
| 2006 | "The Alibi" | "Alibi ja valed" |
| 2006 | "Live Freaky Die Freaky" (hääl) |  |
| 2007 | "Wrong Turn 2: Dead End" | "Vale pööre 2" |
| 2009 | "The Devil's Tomb" |  |
| 2009 | "Suck" |  |
| 2009 | "H for Hunger" |  |
| 2009 | "Sons of Anarchy" (seriaal) |  |
| 2011 | "Green Lantern: Emerald Knights" (hääl) |  |
| 2011 | "UFC Primetime: St-Pierre vs. Shields" (jutustaja) |  |
| 2012 | "In the House of Flies" |  |